इस्सै चाल्ली लौह्‌के बच्चें गी पुचकारने आस्तै ओठें गी गोलाकार ते तनावयुक्त करियै हवा गी अन्दर खिच्चियै फ्ही झटके कन्नै छोड़ेआ जंदा ऐ ते कुत्तें गी पुचकारने जां सद्दने आस्तै चु-चु-चु-चु-चु आंगर सुनचने आह्‌ली ध्वनि कड्ढी जंदी ऐ। पर वास्तविक ध्वनि इस थमां बिल्कुल बक्खरी होंदी ऐ। की जे उप्पर दित्ती दी ध्वनि दी इस लड़ी इच तालव्य व्यंजन [च] ध्वनि कन्नै [उ] स्वर ध्वनि दा संयोग होए दा ऐ। वास्तविक ध्वनि गी उच्चरत करने आस्तै जीभा दे अगले हिस्से गी तनावयुक्त करियै वत्स दे कोल स्पर्स कराइयै झटके कन्नै पिच्छै हटाआ जंदा ऐ। इ’नें सभनें ध्वनियें इच भाशा सम्प्रेषण दी पूरी-पूरी समर्था ऐ पर इन्दे आस्तै कोई ध्वनि-चि’न्म विकसित नेईं होए दे।